Zagreb, 22. siječnja 2021.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **povodom vlastitih saznanja mogućeg sukoba interesa dužnosnika Marka Krištofa, ravnatelja Državnog zavoda za statistiku do 31. ožujka 2019.,** na 112. sjednici održanoj 22. siječnja 2021., donosi sljedeću

**ODLUKU**

**Postupak za odlučivanje o sukobu interesa protiv dužnosnika Marka Krištofa, ravnatelja Državnog zavoda za statistiku do 31. ožujka 2019., neće se pokrenuti, obzirom da iz prikupljenih podataka vezanih za primanje naknade plaće nakon prestanka obnašanja navedene dužnosti sukladno članku 15. Zakona o obvezama i pravima državnih dužnosnika, ne proizlazi da bi obavljanjem privremenih poslova za međunarodnu organizaciju u tom razdoblju počinio zabranjeno djelovanje iz članka 7. stavka 1. podstavka c) ZSSI-a.**

Obrazloženje

U Povjerenstvu je dana 1. kolovoza 2019.g. pod brojem 711-U-2809-P-250/19-01-3 zaprimljena anonimna prijava mogućeg sukoba interesa podnesena protiv dužnosnika Marka Krištofa, ravnatelja Državnog zavoda za statistiku do 31. ožujka 2019., povodom koje se vodi predmet P-250/19.

U navedenoj prijavi u bitnome se navodi da, slijedom javno objavljenih informacija na internetskim portalima, proizlazi da je dužnosnik Marko Krištof nakon prestanka obnašanja dužnosti ravnatelja Državnog zavoda za statistiku stupio u radni odnos u svibnju 2019., iako prima naknadu plaće tijekom razdoblja od 12 mjeseci od prestanka obnašanja dužnosti (6 mjeseci naknada pune plaće te 6 mjeseci pola navedenog iznosa), sukladno odredbi članka 15. Zakona o obvezama i pravima državnih dužnosnika („Narodne novine“ broj 101/98., 135/98., 105/99., 25/00., 73/00., 30/01., 59/01., 114/01., 153/02., 154/02., 163/03., 16/04., 30/04., 105/04., 187/04., 92/05., 121/05., 151/05., 135/06., 141/06., 17/07., 34/07., 82/07., 107/07., 60/08., 38/09., 150/11., 22/13., 102/14., 103/14., 3/15., 93/16., 44/17. i 66/19.).

Prijavi su priložene poveznice na internetske stranice, na kojima se iznosi da je dužnosnik Marko Krištof, bivši ravnatelj Državnog zavoda za statistiku, postao konzultant Ujedinjenih naroda, te da ja na njegovom LinkedIN profilu navedeno da je već tri mjeseca savjetnik Statističke divizije, Odjela za ekonomske i socijalne poslove navedene međunarodne organizacije. Također se navodi da je postao član tima zaduženog za izradu četvrte verzije Priručnika za statističke organizacije te da se radi o kratkoročnom konzultantskom ugovoru.

Nadalje se u tekstu sa navedenih poveznica ističe da je isti Priručnik prvi put objavljen 1954., kao alat koji olakšava upravljanje nacionalnim statističkim zavodima te promovira standardizaciju procesa i postupaka te se citira izjava dužnosnika Marka Krištofa kako je veliko priznanje biti izabran za člana tima za izradu nacrta, pri čemu su njegova zaduženja sastavljanje poglavlja o vodstvu, upravljanju statističkim sustavom i planiranju aktivnosti.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku. Stavkom 4. propisano je da se podnositelju prijave jamči zaštita anonimnosti.

Uvidom u Registar dužnosnika koji ustrojava i vodi Povjerenstvo, utvrđeno je da je dužnosnik Marko Krištof dužnost ravnatelja Državnog zavoda za statistiku obnašao u razdoblju od 1. srpnja 2013. do 31. ožujka 2019.

Člankom 3. stavkom 1. podstavkom 8. ZSSI-a propisano je da su ravnatelji državnih upravnih organizacija dužnosnici u smislu odredbi ZSSI-a, stoga je i dužnosnik Marko Krištof povodom obnašanja dužnosti ravnatelja Državnog zavoda za statistiku obvezan postupati sukladno odredbama ZSSI-a.

Povjerenstvo je u svrhu stjecanja vlastitih saznanja te donošenja odluke o tome postoje li okolnosti koje ukazuju na moguću povredu odredbi ZSSI-a, dopisom Broj: 711-I-1686-P-250/19-02-17 od2. listopada 2019. od Hrvatskog zavoda za mirovinsko osiguranje, Područne službe u Zagrebu, zatražilo dostavu podataka o poslovima (potvrda o stažu i plaći, obavijesti o ostvarenom drugom dohotku) koje je dužnosnik Marko Krištof obavljao od 1. travnja 2019.g. do dana pisanja dopisa.

Hrvatski zavod za mirovinsko osiguranje, Područna služba u Zagrebu očitovao se dopisom, KLASA: 140-01/19-35/305, URBROJ: 341-25-11/60-19-2 od 10. listopada 2019. kojim je dostavljena potvrda o prijavljeno-odjavnim podacima, stažu i plaći evidentiranim u matičnoj evidenciji navedenog tijela, uz napomenu da još ne postoje podaci o primicima za tekuću 2019.

U priloženoj potvrdi o evidentiranim podacima navodi se da je dužnosnik bio zaposlen u trgovačkom društvu Tehničar-computers d.o.o. od 1. studenoga 2003. do 31. prosinca 2005., Nezavisnom sindikatu znanosti i visokog obrazovanja od 1. siječnja 2007. do 31. prosinca 2011., Ministarstvu rada i mirovinskog sustava od 1. siječnja 2012. do 30. lipnja 2013. te Državnom zavodu za statistiku od 1. srpnja 2013., na neodređeno, puno radno vrijeme, ali bez

podataka o eventualnim drugim poslodavcima za kasnije razdoblje u odnosu na navedenog dužnosnika.

Stoga je Povjerenstvo na temelju sklopljenog Sporazuma s Poreznom upravom izvršilo neposredan uvid u podatke navedenog državnog tijela te je utvrdilo da je dužnosnik od Državnog zavoda za statistiku u 2019. ostvario sljedeće primitke: 8. siječnja 2019. u iznosu od 14.799,58 kn, 7. veljače 2019. u iznosu od 14.799,58 kn, 6. ožujka 2019. u iznosu od 14.799,58 kn, 5. travnja 2019. u iznosu od 14.799,58 kn (plaća za ožujak 2019.), odnosno nakon prestanka obnašanja navedene dužnosti od istog poslodavca 14. svibnja 2019. iznos od 9.135,15 kn, 7. lipnja 2019. iznos od 14.799,58 kn, 5. srpnja 2019. iznos od 14.799,58 kn, 8. kolovoza 2019. iznos od 14.799,58 kn, 5. rujna 2019. iznos od 14.799,58 kn, 7 listopada 2019. iznos od 14.858,35 kn te 8. studenoga 2019. iznos od 5.340,77 kn.

Nadalje, uvidom u podatke Porezne uprave utvrđeno je da je dužnosnik 4. studenoga 2019. od trgovačkog društva Apsolon strategija d.o.o. po osnovi radnog odnosa prvi put primio plaću u iznosu od 7.256,72 kn i 2. prosinca 2019. u iznosu od 16.000,00 kn, te da više od prosinca 2019. kao i u 2020. nije ostvarivao naknadu od Državnog zavoda za statistiku.

Prema podacima Porezne uprave za 2020. dužnosnik je ostvarivao prihode po osnovi radnog odnosa od trgovačkog društva Apsolon strategija d.o.o. te kasnije od trgovačkog društva Prehnit d.o.o.

Člankom 7. stavkom 1. podstavkom c) ZSSI-a propisano je da je dužnosnicima zabranjeno zlouporabiti posebna prava koja proizlaze ili su potrebna za obnašanje dužnosti.

Člankom 20. stavkom 3. ZSSI-a, propisano je da obveze koje za dužnosnika proizlaze, između ostalog iz članka 7. istog Zakona, počinju danom stupanja na dužnost i traju dvanaest mjeseci od dana prestanka obnašanja dužnosti.

Sukladno članku 1. Zakona o obvezama i pravima državnih dužnosnika dužnosnici u smislu odredbi tog Zakona su i glavni ravnatelji državnih uprava i državnih zavoda.

Člankom 15. stavkom 1. navedenog Zakona propisano je da dužnosnici koji su dužnost obnašali najmanje jednu godinu, nakon prestanka obnašanja dužnosti sve do početka ostvarivanja plaće po drugoj osnovi ili do ispunjenja uvjeta za mirovinu imaju, šest mjeseci od dana prestanka obnašanja dužnosti, pravo na naknadu u visini plaće koju ostvaruje dužnosnik na toj dužnosti, a sljedećih šest mjeseci pravo na naknadu u visini 50% plaće koju ostvaruje dužnosnik na toj dužnosti.

Obzirom da odredba članka 7. stavka 1. podstavka c) ZSSI-a na temelju članka 20. stavka 3. ZSSI-a obvezuje dužnosnike i u razdoblju od 12 mjeseci od dana prestanka obnašanja dužnosti, to je Povjerenstvo ispitujući navode prijave razmatralo je li dužnosnik istodobno uz primanje naknade plaće, a nakon prestanka obnašanja dužnosti, primao plaću po nekoj drugoj osnovi, što je dužnosnicima zabranjeno i moglo bi predstavljati zlouporabu posebnih prava dužnosnika, odnosno je li konzultantski ugovor sklopljen s međunarodnom organizacijom takva okolnost koja bi upućivala na moguću povredu navedene zakonske odredbe.

Dužnosnik Marko Krištof prestao je obnašati dužnost ravnatelja Državnog zavoda za statistiku 31. ožujka 2019., te je prema podacima Porezne uprave od svibnja 2019. (za mjesec travanj 2019.) primao naknadu plaće u iznosu od 14.799,58 kn, odnosno u visini plaće koju je ostvarivao za obnašanje iste dužnosti, sukladno članku 15. stavku 1. Zakona o obvezama i pravima državnih dužnosnika, i to sve do studenoga 2019., kada je primio smanjeni iznos naknade plaće od 5.340,77 kn. Dužnosnik potom od prosinca 2019. te u 2020. od Državnog zavoda za statistiku nije ostvarivao bilo kakve prihode.

Potom je dužnosnik od trgovačkog društva Apsolon strategija d.o.o. po osnovi radnog odnosa 4. studenoga 2019. od trgovačkog društva Apsolon strategija d.o.o. primio plaću u iznosu od 7.256,72 kn te 2. prosinca 2019. u iznosu od 16.000,00 kn, što je nastavio primati i u 2020.

Iz navedenog ne proizlazi da bi dužnosnik Marko Krištof u razdoblju u kojem je primao naknadu plaće nakon prestanka obnašanja dužnosti ravnatelja Državnog zavoda za statistiku, istovremeno primao plaću po nekoj drugoj osnovi, već da je plaću od trgovačkog društva Apsolon strategija d.o.o. počeo primati u studenome 2019., kada je po posljednji put od Državnog zavoda za statistiku primio umanjeni iznos naknade plaće za prethodni mjesec.

U odnosu na posao koji se navodi u prijavi, iz medijskih objava proizlazi da se radi o kratkoročnom angažmanu dužnosnika od strane Statističke divizije Ujedinjenih naroda, gdje je kao konzultant bio zadužen za izradu nacrta četvrte verzije Priručnika za statističke organizacije.

Obzirom da sukladno članku 13. stavku 3. ZSSI-a dužnosnici koji za vrijeme profesionalnog obnašanja uz primanje plaće mogu stjecati prihode i naknade po osnovi sudjelovanja u međunarodnim projektima koje financira međunarodna organizacija i udruženje, te da se u ovom slučaju radi o kratkoročnom angažiranju od strane međunarodne organizacije, Ujedinjenih naroda, ne radi se o nastalom radnom odnosu u okviru kojeg bi dužnosnik koji više ne obnaša dužnost primao plaću. Stoga ova okolnost ne upućuje na moguću povredu odredbi ZSSI-a.

Imajući u vidu da nije utvrđeno da bi dužnosnik tijekom korištenja prava na naknadu plaće istodobno primao plaću po drugoj osnovi, postupak protiv dužnosnika Marka Krištofa, zbog moguće povrede članka 7. stavka 1. podstavka c) ZSSI-a,neće se pokrenuti.

Slijedom svega navedenog, Povjerenstvo je donijelo odluku kao što je to navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Marko Krištof, osobna dostava
2. Objava na internetskoj stranici Povjerenstva
3. Pismohrana